དེ་ཡང་གླིང་སྒྲུང་གཅེས་བཏུས་བྱེ་རིའི་བྱུར་རྫོང་ཞེས་པའི་ནང་བསྟན་པའི་བརྗོད་བྱའི་དོན་གྱི་སྙིང་བོ་ནི།ཆུ་ཕོ་འབྲུག་གི་གནམ་ལོ་སྟག་ཟླའི་ཡར་ངོ་ཚེས་པ་བཅུའི་ཕྱི་དྲོར།བྱང་བྱེ་རིའི་སྟག་བཙན་རྒྱལ་པོ་དེར་ཧམ་སེམས་ཀྱི་འདོད་པ་འཕེལ།འཕྲོག་འདོད་ཀྱི་དཔུང་བ་རྒྱས།ཟ་འདོད་ཀྱི་འགྲམ་ཆུ་ལྡང་ཞིང་།འཇིགས་པའི་ཆས་བཅོ་བརྒྱད་སྤྲས་ནས་གླིང་གི་ཚོང་བ་འཕྲོག་དགོས་པའི་བཀའ་ཕབ་པ་ན།བྱེ་རིའི་བློན་པོ་སེང་ཕྲུག་ཐོག་ལྷ་བཙན་པོ།བྲག་རྫོང་ཁྱུང་ནག་བཙན་པོ།ཨ་བསེ་གཡུ་རྒྱལ་བཙན་པོ་གསུམ་གྱིས་དམག་སྣ་དྲངས་ཤིང་མ་འགྱངས་པར་གླིང་གི་ཚོང་བ་མང་པོ་ཤི་རྨས་སུ་བཏང་།ཚོང་རྫས་ཡོད་ཚད་ཧབ་ཐོབ་བྱས་པར།ཤུལ་ལུས་ཀྱི་ཚོང་བ་རྣམས་ཤི་མ་གསོན་དུ་ཕྱིར་ཁྲ་མོ་གླིང་ལ་འབྱོར་ཏེ།ཕམ་ཉེས་བྱུང་ལུགས་ཀྱི་གནས་ཚུལ་མཐའ་དག་ཡར་རྒྱལ་པོར་ཞུས།གླིང་རྗེ་གེ་སར་རྒྱལ་པོས་དེ་མ་ཐག་གླིང་སྟོད་སྨད་བར་གསུམ་ལ་ཆ་དང་བང་ཆེན་མངགས་ནས།བང་ཆེན་ཁ་བ་འབབ་འབབ།འཕྲིན་སྐྱེལ་སེར་རྒོད་ལྷུང་ལྷུང་བྱས་པ་དང་མཉམ་དུ།དང་པོ་སྟོད་གླིང་གསེར་བ་མཆེད་བརྒྱད་ཀྱི་རྟ་དམག་ཧྲག་བསྡུས་ཆིག་འབུམ་ཉིས་ཁྲི་དེ་མི་བཀྲག་གོ་བཀྲག་ཁྱུགས་སེ།རྟ་ངང་བ་ཤ་སྟགགསེར་ཁྲབ་བྱང་མིག་དགུ་བ།བྱང་ཕོད་རྔ་འཕྲུའི་རྒྱན་ཅན་རུ་དར་སེར་པོ་གྲ་མཚུངས།འཁོར་གསུམ་དགྲ་དར་འཚུབས་སེ།མི་ཧྲག་གྲ་མཚུངས་ཤ་སྟག་ཏུ་བྱུང་ངོ་།།དེའི་གཤམ་དུ་བར་གླིང་འོམ་བུ་ཚོ་དྲུག་གི་རྟ་དམག་ཧྲག་བསྡུས་ཁྲི་དམག་དགུ་ཡི་གྲངས་དང་ལྡན་པ།རྟ་བྲ་བོ་ཤ་སྟག་དངུལ་ཁྲབ་བྱང་མིག་བརྒྱད་པ།བྱང་ཕོད་རྔ་དཀར་གྱི་རྒྱན་ཅན་རུ་དར་དམར་པོ་གྲ་མཚུངས།འཇང་སྲས་གཡུ་ཁྲི་གུང་སྔོན་གཙོ་བོར་གྱུར་པའི་དཔའ་རྟུལ་དགུ་དེ་མི་ཧྲག་གོ་བརྗིད་སྤུངས་སེ།རྟ་ཁམ་ནག་དུང་གི་སྒ་སྲབ་ཅན་རེ་རེའི་གོང་དུ་བུད་ཅིང་།ཤེལ་གྱི་ཁུ་འཕངས་གཏོར་བ་བཞིན་དུ་རུ་སྣ་དྲངས་ཏེ་གྲ་མཚུངས་སུ་བྱུང་ངོ་།།དེའི་གཤམ་དུ་སྨད་གླིང་རྨུ་སྤྱང་སྡེ་བཞི་དེ།རྟ་དམག་ཧྲག་བསྡུས་ཁྲི་དམག་བདུན་གྱི་གྲངས་དང་ལྡན་ཞིང་།རྨུ་སྤྱང་རིན་ཆེན་དར་ལུ་གཙོས་དཔའ་རྟུལ་བདུན་དེ་འཁོར་གསུམ་ཚེ་མདུད་སྤུངས་སེ།སྐྱ་ལོ།སྔོ་ལོ།གྲོ་ལོ་གསུམ་གྱིས་ཧྲག་བསྡུས་རྟ་དམག་ལྔ་ཁྲི་གོ་ཁྲབ་གློག་འོད་འཁྱུགས་སེ་བཤར་ནས་བྱུང་།དེའི་གཤམ་དུ་རིམ་བཞིན་དཀར་རུ་ནག་རུ་བདུད་རུ་དང་འདན་རོང་ཟིལ་གསུམ་བཅས་ལྟ་བ་མིག་གིས་མི་བཟོད་པ།བསམ་པ་བརྗོད་ཀྱིས་མི་ལང་བ།ཆར་སྨུག་ལངས་པ་བཞིན་དུ་རུ་སྣ་དྲངས་ཏེ་བྱུང་བས་གླིང་ཚོ་བ་དྲུག་གི་རྟ་དམག་ཡོངས་སུ་འདུས་སོ།།